Paterna contracta la pólvora per a les Festes Majors d’agost
30/06/2015

# Paterna contracta la pólvora per a les Festes Majors d’agost

[![Cordà de Paterna](/images/noticias/recurso/la-corda.jpg)](/images/noticias/recurso/la-corda.jpg)

30.06.2015

L’equip de govern, en Junta de Govern Local, ha licitat el subministrament de material i elements pirotècnics que permetran celebrar actes tan tradicionals com la Cordà, els Correfocs o les cercaviles de coets

L’alcalde de Paterna ha destacat que reactivarà els tràmits perquè la Cordà siga Festa d’Interés Nacional i la impulsarà fins a aconseguir que siga declarada Patrimoni de la Humanitat

L’Ajuntament de Paterna està ultimant els preparatius per a les seues Festes Majors i amb eixe fi, a través de l’Àrea d’Infraestructures, ha contractat ja el subministrament del material i els elements pirotècnics que permetran que, en la segona quinzena d’agost, se celebren en la Vila actes tan tradicionals com la Cordà, els Correfocs o les Cercaviles de Coets de Luxe.

Amb l’adjudicació del subministrament de focs, que va ser aprovat ahir per la Junta de Govern Local i que és semblant al de l’any passat, el consistori tanca amb l’empresa licitadora la quantitat de coets, coetons i femelletes que, durant dos setmanes, ompliran de pólvora els carrers del municipi.

L’alcalde de Paterna, Juan Antonio Sagredo ha afirmat que “els 250 tiradors que participaran en l’emblemàtica Cordà de Paterna podran disparar també enguany prop de 65.000 coets” i, en este sentit i com a tirador de la Cordà, ha assenyalat que “que en este 2015, l’emoció i l’excel•lència tornaran a caracteritzar este emblemàtic espectacle pirotècnic de foc, soroll i llum”.

Així mateix, l’alcalde ha indicat que “este contracte simbolitza la continuïtat de la tradició i la ferma aposta del consistori per la Festa, el Foc i la Fe que representen les festes paterneres en honor al Santíssim Crist de la Fe i a Sant Vicent Ferrer que cada any atrauen a centenars de visitants”.

El primer edil també ha volgut destacar “el ferri compromís i el suport incondicional del nou equip de govern amb les Festes Majors” alhora que ha anunciat que “continuaran treballant per a mantindre viu i actiu l’esperit d’estos emblemàtics festejos que tanta tradició, fama i arrelament tenen a nivell local, però també nacional i inclús internacional”.

A este respecte, i en la seua decidida aposta per protegir i potenciar la tradició i la cultura local, l’alcalde ha assegurat que reactivarà tots els tràmits perquè la Cordà de Paterna siga declarada Festa d’Interés Nacional alhora que la impulsarà fins a aconseguir que siga declarada Patrimoni Cultural Immaterial de la Humanitat per la Unesco, “un reconeixement imprescindible per a un acte tan rellevant, tradicional i emblemàtic”.